Vivien Theodore Thomas () punika satunggiling tèknisi bedhah mawi kabangsan Amérika ingkang mbiyantu ngembangaken tata cara pambedhahan sindrom bayi biru. Panjenenganipun punika asistènipun Alfred Blalock, profésor bedhah ing Univèrsitas Vanderbilt ing Nashville, Tennessee lajeng wonten ing Univèrsitas Johns Hopkins ing Baltimore, Maryland. Sanadyan boten ngenyam pendhidhikan inggil, Thomas ngupados kanggé pikantuk pepadhan ras ing babagan pedamelan. Salajengipun Thomas dados ahli bedhah jantung ingkang misuwur ing Amérika.

Mangsa Awal 
Thomas miyos ing Lake Providence, Louisiana saking satunggiling kulawarga perajin kajeng. Panjenenganipun ngenyam pendhidhikan menengah ing Pearl High School ing Nashville nalika taun 1920-an. Sanadyan sekolah puniku nerapaken segregasi kanggé kaum cemeng, nanging panjenenganipun pikantuk pendhidhikan kualitas inggil ing ngrika.

Thomas ngetingalaken kasagedan ing prosès pambedhahan nalika panjenenganipun nyambut damel dhumateng Blalock, saéngga Blalock maringaken kabébasan èkspèrimen dhumateng Thomas. Lajeng, Thomas pikantuk piwulang bab èlmu bedhah. Blalock lan Thomas silih ngajèni satunggal lan sanèsipun sanadyan kekalihipun bènten ras. Ing njawi lab, Thomas lan Blalock kapeksa pisah amargi pulitik aparteid. Thomas pikantuk bayaran pegawé tataran tiga, kamangka panjenenganipun nyambut damel minangka tèknisi laboratorium bedhah.

Jasa ingkang boten dipunajèni 
Thomas ngembangaken satunggiling métode kanggé mbedhah pasièn sindrom bayi biru nalika taun 1946, ing pundi aorta pasièn silih gentos. Thomas naté nglampahi satunggiling pambedhahan awrat ingkang dipunsebat atrial sepectomy. Thomas nglampahi pambedhahan puniki kanthi lancar sanget, ingkang damel Blalock éram lan ngandika "Vivien, this looks like something the Lord made."

Salajengipun, Thomas dados legenda minangka tiyang ingkang ngembangaken tèknik bedhah ingkang èfisièn. Para ahli bedhah kados déné Cooley, Haller, lan Spencer mraktèkaken tèknik puniki, lan sami dados pérangan paling ngajeng salebetipun kadhokteran Amérikah Sarékat. Émanipun, jasa Vivien Thomas tetep boten dipunajèni. Malah panjenenganipun langkung asor bayaranipun tinimbang tèknisi lab kulit cemeng sanèsipun. Asring, panjenenganpun dados pelayan Blalock nalika Blalock ngawontenaken pista ing griyanipun.

Karièr 
Vivien Thomas nuli dados Direktur Laboratorium Bedhah ing Johns Hopkins. Thomas ndhidhik sapérangan tèknisi lab Afro-Amérika ingkang salajengipun misuwur ing Amérika. Sasampunipun pènsiun, Thomas nyerat satunggiling autobiografi ingkang asesirah Partners of the Heart. Panjenenganipun ugi nampi gelar kinurmatan dhoktor hukum, amargi dipunlarang pikantuk gelar dhoktor mèdhis. Thomas ugi dipuntunjuk minangka Instruktur Bedhah ing Sekolah Kadhokteran Johns Hopkins. Sapuniki, nama Vivien Thomas dipunpigunakaken kanggé nama bebungah béasiswa.

Pratélan pustaka 
 (1985) Partners of the Heart: Vivien Thomas and His Work with Alfred Blalock (originally published as Pioneering Research in Surgical Shock and Cadiovascular Surgery: Vivien Thomas and His Work with Alfred Blalock), U. Penn. Press.ISBN 0-8122-1634-2
 (1989) "Like Something the Lord Made", by Katie McCabe. Washingtonian magazine, August 1989. Reprinted in Feature Writing for Newspapers and Magazines: The Pursuit of Excellence, ed. by Jay Friedlander and John Lee. May also be accessed by going to the film's web site, below.
 (2003). Partners of the Heart. American Experience.
 (2003) Stefan Timmermans, "A Black Technician and Blue Babies" in Social Studies of Science 33:2 (April 2003), 197–229.
 (2004)"Something the Lord Made", HBO movie, Portrayed by Mos Def

Pranala njawi 
 Langkung lebet ngenani Vivien Thomas
 Pambedhahan Bayi Biru

Kedhokteran
Afrika-Amérika‎
Artikel mawa basa krama
Lair 1910